《题萝村图》
清代·弘旿

汉军李处士，解组买山早。库使一官微，山人八旗少。

心折风雅宗，爵视王公藐。诛茅结轩庐，气直凌三岛。

儒缁相往来，金紫艰谒造。道人上陵归，车骑为纡道。

剪韭烹炰余，挥毫宁草草。人因图益传，事藉诗而表。

畿辅东州偏，岩壑田盘好。当年多隐流，幽栖各奇抱。

耕读嗜静便，终南非捷巧。虽乏经济储，颇挟诗书饱。

肯蹈晋代狂，全叨盛时保。披卷忆旧游，松关梦常绕。

欲吊豸峰青，萝薜烟霞老。惟看野寺僧，败叶石间扫。

平生鉴赏偏，藏弆逾获宝。小记代《说郛》，或助山林考。

作者简介：清宗室，字恕斋，一字醉迂，号一如居士，又号瑶华道人。圣祖孙，諴郡王允秘子，封固山贝子。善画山水，兼工花卉。擅篆隶，又工诗词。有《恕斋集》、《醉墨轩诗钞》。